Nos frater Hugo Revel, Dei gratia sancte domus ho[s]pitalis Sancti Johannis Ierosolimitani magister humilis et pauperum Christi custos, notum facimus universis presentes litteras inspecturis, quod nos ordinationem et compositionem factas per dilectum nostrum in Christo fratrem Robertum de Monte Rugoso, priorem domus nostre in Alvernia, cum religioso viro venerabili et discreto abbate et conventu Cluniacensi super jurisdictione quam dicti abbas et conventus habent in villa nostra de Maesco de Scola, Claromontensis dyocesis, et ejus pertinentiis ex quadam donatione facta eisdem a nobili viro Johanne de Valeri, milite, quam idem nobilis habebat et habere poterat in villa et pertinenciis antedictis ratione cujusdam donationis olim facte dicto militi a domino Ludovico, Dei gratia rege Francorum illustri, gratas habemus pariter et acceptas modo et forma quibus in litteris fratris Roberti confectis super hiis plenius continetur et dictas ordinationem et confirmationem de consilio procerum domus nostre congregatorum in nostro capitulo generali celebrato apud Acon, anno incarnationis Dominice Mº CCº LXXIIº, IIIº idus octobris, pro nobis et conventu nostro ac nostris successoribus approbavimus, approbamus confirmavimus et etiam confirmamus. In cujus rei testimonium presentes litteras bulla nostra plumbea fecimus communiri. Datum anno, mense, dic et loco prescriptis.